Diari Oficial de la Generalitat Valenciana


Sumari del DOGV 6281, del 03-06-2010 (2010/6179)

LLEI 6/2010, de 28 de maig, de la Generalitat, de modificació del Text Refós de la Llei de Consells Escolars de la Comunitat Valenciana, aprovat per Decret Legislatiu de 16 de gener de 1989, del Consell.
-----------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/l/2010/05/28/6/dof/vci/html**

### Dades del document

Número de DOGV
:   6281

Data del DOGV
:   03-06-2010

Secció del DOGV
:   I. DISPOSICIONS GENERALS

Número del document
:   2010/6179


Data del document
:   28-05-2010

Organisme emissor
:   Presidència de la Generalitat

Tipus de document
:   Llei

Anàlisi jurídica

 Descriptors 

:   * Consell Escolar
    * reglament intern
    * administració local
    * legislació
    * democratització de l'educació
    * legislació escolar

LLEI 6/2010, de 28 de maig, de la Generalitat, de modificació del Text Refós de la Llei de Consells Escolars de la Comunitat Valenciana, aprovat per Decret Legislatiu de 16 de gener de 1989, del Consell. [2010/6179]  
Sia notori i manifest a tots els ciutadans que Les Corts han aprovat, i jo, d'acord amb el que establixen la Constitució i l'Estatut d'Autonomia, en nom del Rei, promulgue la llei següent:  
Preàmbul  
La Constitució Espanyola, en l'article 27.5, establix que els poders públics garantixen el dret de tots a l'educació, per mitjà d'una programació general de l'ensenyança, amb participació efectiva de tots els sectors afectats.  
La Llei Orgànica 8/1985, de 3 de juliol, Reguladora del Dret a l'Educació, dedica el títol segon a la participació en la programació general de l'ensenyança; disposa que en cada comunitat autònoma existirà un consell escolar per al seu àmbit territorial, la composició i les funcions del qual seran regulades per una llei de l'assemblea de la comunitat autònoma corresponent, que garantirà, en tot cas, l'adequada participació dels sectors afectats, i preveu la possibilitat d'establir consells escolars d'altres àmbits territorials.  
La Llei Orgànica 2/2006, de 3 de maig, d'Educació, completa el marc normatiu de participació de la societat en l'educació, introduint importants modificacions en l'esmentada Llei 8/1985, de 3 de juliol, i reconeixent, en el mateix preàmbul, que la participació de la comunitat educativa i l'esforç compartit que ha de realitzar l'alumnat, les famílies, el professorat, els centres, les administracions, les institucions i la societat en el seu conjunt constituïxen el complement necessari per a assegurar una educació de qualitat amb equitat.  
L'Estatut d'Autonomia de la Comunitat Valenciana, en l'apartat 1 de l'article 53, atribuïx a la Generalitat la competència exclusiva de la regulació i administració de l'ensenyança en totes les extensions, nivells i graus, modalitats i especialitats. Igualment, l'apartat 3 de l'article 1 de l'Estatut d'Autonomia establix com a objectiu reforçar la democràcia i garantir la participació de tots els ciutadans en la realització dels seus fins. En el mateix sentit, en l'apartat 4 de l'article 9 proclama el dret que tenen tots els valencians a participar, de forma individual o col·lectiva, en la vida política, econòmica, cultural i social de la Comunitat Valenciana, i disposa que la Generalitat promourà la participació dels agents socials i del conjunt de la societat civil en els assumptes públics.  
El Decret Legislatiu de 16 de gener de 1989, del Consell, pel qual es va aprovar el Text Refós de la Llei de Consells Escolars de la Comunitat Valenciana, va donar una nova redacció a la Llei 7/1988, de 22 de desembre, de la Generalitat, per la qual es modificava, al seu torn, la Llei 11/1984, de 31 de desembre, de la Generalitat, de Consells Escolars de la Comunitat Valenciana, que va adequar els preceptes no derogats d'esta i va establir els organismes de participació, consulta i assessorament en la programació general de l'ensenyança, i va permetre el desplegament normatiu per a garantir la participació dels sectors implicats en l'educació.  
Al llarg de més de dos dècades de vigència de l'esmentat decret legislatiu s'han produït canvis considerables en l'àmbit educatiu, des de les successives lleis orgàniques d'educació fins a l'extensió i creació de nous trams educatius no universitaris. L'aparició de nous sectors, organismes, associacions i institucions han anat configurant una nova societat que requerix l'elaboració d'un nou marc normatiu que responga als reptes i les necessitats d'esta nova societat.   
Per tot l'anteriorment exposat, esta nova llei pretén donar resposta a les exigències socials, garantir una participació més àmplia, adequada i efectiva de tota la comunitat educativa al possibilitar la incorporació proporcional de tots els sectors que la dinàmica social ha anat generant, i que comportarà, sens dubte, una millora per a la qualitat de l'educació i per al funcionament dels òrgans consultius i de participació en el sistema educatiu de la Comunitat Valenciana.  
Article únic. Objecte  
És objecte de la present llei la modificació parcial del Text Refós de la Llei de Consells Escolars de la Comunitat Valenciana, aprovat per Decret Legislatiu de 16 de gener de 1989, del Consell, en els termes que contenen els apartats següents:  
1. Queden modificats els articles octau i catorze, que passaran a tindre la redacció que figura en l'annex.  
2. El Consell Escolar Valencià passa a denominar-se Consell Escolar de la Comunitat Valenciana. En conseqüència, en tot el Text Refós de la Llei de Consells Escolars de la Comunitat Valenciana, aprovat per Decret Legislatiu de 16 de gener de 1989, del Consell, se substituïx la denominació de Consell Escolar Valencià per la de Consell Escolar de la Comunitat Valenciana.  
DISPOSICIÓ TRANSITÒRIA  
Única. Règim transitori  
Fins que s'aprove el decret que establisca el nombre de membres del Consell Escolar de la Comunitat Valenciana, d'acord amb el que disposa la present llei, es constituirà una Comissió Permanent de Treball que assumirà les competències atribuïdes en l'article quint del Text Refós de la Llei de Consells Escolars de la Comunitat Valenciana.  
La dita comissió estarà integrada per 19 membres, tots ells consellers i conselleres del Consell Escolar Valencià en el moment d'entrada en vigor d'esta llei, designats pels respectius sectors, organismes o institucions a què pertanguen en un termini màxim de deu dies, a partir de la data d'entrada en vigor de la present llei, i nomenats pel conseller o la consellera competent en matèria d'educació, d'acord amb la composició següent:  
1. La persona que exercia el càrrec de president o presidenta del Consell Escolar Valencià actuarà com a president o presidenta de la Comissió Permanent de Treball.  
2. La persona que exercia el càrrec de vicepresident o vicepresidenta del Consell Escolar Valencià actuarà com a vicepresident o vicepresidenta de la Comissió Permanent de Treball.  
3. Quatre professors o professores (tres dels centres educatius públics i un dels privats).  
4. Tres pares o mares d'alumnes (un o una per cada confederació de pares i mares d'alumnes).  
5. Un o una representant de l'alumnat.  
6. Un o una representant dels centres privats.  
7. Un o una representant de les organitzacions sindicals de treballadors o treballadores més representatives.  
8. Un o una representant de les organitzacions patronals més representatives.  
9. Un o una representant de les entitats locals.  
10. Dos persones de reconegut prestigi en el camp de l'educació.  
11. Tres representants de l'administració educativa autonòmica.  
A més, en la dita comissió actuarà com a secretari o secretària la persona que designe el president o la presidenta de la Comissió Permanent de Treball, de la Secretaria Tècnica Administrativa del Consell Escolar de la Comunitat Valenciana, que actuarà amb veu però sense vot.  
DISPOSICIÓ DEROGATÒRIA  
Única. Derogació normativa  
Queden derogades totes les disposicions que del mateix rang o d'un rang inferior s'oposen al que disposa esta llei.  
DISPOSICIONS FINALS  
Primera. Desplegament reglamentari  
S'autoritza el Consell per a dictar totes les disposicions reglamentàries que siguen necessàries per al desplegament i l'aplicació d'esta llei.  
Segona. Entrada en vigor  
La present llei entrarà en vigor l'endemà de ser publicada en el Diari Oficial de la Comunitat Valenciana.  
Per tant, ordene que tots els ciutadans, tribunals, autoritats i poders públics als quals pertoque, observen i facen complir esta llei.  
València, 28 de maig de 2010  
El president de la Generalitat,  
FRANCISCO CAMPS ORTIZ  
ANNEX  
Articles octau i catorze modificats del Text Refós de la Llei  
de Consells Escolars de la Comunitat Valenciana, aprovat per  
Decret Legislatiu de 16 de gener de 1989, del Consell  
«Article octau. Membres del Consell Escolar de la Comunitat Valenciana  
1. En el Consell Escolar de la Comunitat Valenciana, el president o la presidenta serà nomenat per decret del Consell, a proposta del conseller o de la consellera competent en matèria d'educació, d'entre els membres del dit Consell Escolar, formulada després d'haver-ho comunicat al Consell Escolar de la Comunitat Valenciana.  
2. El Consell Escolar de la Comunitat Valenciana estarà integrat per:  
a) Representants del professorat, que seran designats per les organitzacions sindicals en atenció a la seua representativitat en l'àmbit de la Comunitat Valenciana i respectant, en tot cas, la proporcionalitat entre les distintes ensenyances i etapes educatives i, també, entre els sectors públic i privat de l'ensenyança.   
b) Representants dels pares i mares de l'alumnat, que seran designats per les confederacions o federacions de pares i mares d'alumnes, d'acord amb la seua representativitat, en funció del nombre d'afiliats i afiliades, i respectant la proporcionalitat entre els sectors públic i privat de l'ensenyança.  
c) Representants de l'alumnat, que seran designats per les organitzacions d'alumnes de major representativitat, en funció del nombre d'afiliats i afiliades, i respectant la proporcionalitat entre els sectors públic i privat de l'ensenyança.  
d) Representants del personal administratiu i de servicis dels centres docents, la designació del qual serà realitzada per les organitzacions sindicals de major representativitat en el sector.  
e) Representants dels titulars dels centres privats, corresponent la seua designació a les organitzacions empresarials de l'ensenyança amb major representació.  
f) Les organitzacions sindicals de treballadors més representatives.  
g) Les organitzacions empresarials més representatives.  
h) Representants de les entitats locals, la representació de les quals serà designada per la Federació Valenciana de Municipis i Províncies.  
i) Representants de les universitats valencianes, respectant la proporcionalitat entre públiques i privades.  
j) Les persones de reconegut prestigi en el camp de l'educació, designades pel conseller o la consellera competent en matèria d'educació.  
k) L'administració educativa autonòmica, els representants del qual seran designats pel conseller o la consellera competent en matèria d'educació.  
l) Representants del personal que exercisca funcions de formació del professorat, dependent de l'administració educativa, designat pels titulars de les direccions generals amb competències en formació del professorat.  
m) El president o la presidenta de l'Acadèmia Valenciana de la Llengua o persona en qui delegue.   
n) El defensor o la defensora del discapacitat de la Comunitat Valenciana o persona en qui delegue.  
o) Representants dels directors i les directores de centres educatius de les diferents ensenyances i etapes educatives no universitàries, la designació de les quals correspondrà a l'administració educativa.  
p) La Inspecció d'Educació, els representants de la qual seran designats per l'administració educativa.  
q) Un o una representant designat pel Consell de la Joventut de la Comunitat Valenciana.  
r) El personal que exercisca funcions en la Unitat d'Educació per a la Salut, la representació de la qual serà designada pel conseller o la consellera competent en matèria de salut.  
s) El personal que exercisca funcions vinculades amb la integració de l'alumnat procedent d'altres països, la representació del qual serà designada pel conseller o la consellera competent en matèria d'immigració.  
3. El Consell, a proposta del conseller o la consellera competent en matèria d'educació, aprovarà les normes sobre estructura, funcionament i nombre de membres del Consell Escolar de la Comunitat Valenciana. En tot cas, la proposta tindrà en compte les limitacions següents:  
a) La representació a què es referixen els apartats a i d mai serà en conjunt inferior al 20% dels membres del Consell Escolar de la Comunitat Valenciana.  
b) La corresponent als apartats b i c serà conjuntament, almenys, el 20% dels membres del Consell Escolar de la Comunitat Valenciana.  
c) La representació a què es referix l'apartat k mai serà inferior al 15% dels membres del Consell Escolar de la Comunitat Valenciana.  
d) La corresponent als apartats o i p serà conjuntament, almenys, el 10% dels membres del Consell Escolar de la Comunitat Valenciana.  
4. La duració del mandat dels membres del Consell Escolar de la Comunitat Valenciana serà de quatre anys. En cas que es produïren vacants justificades, estes es cobriran, seguint el mateix mecanisme de la primera designació, en un termini no superior a un mes».  
«Article catorze. Informes, reunions i mandat dels consells escolars municipals  
1. El Consell Escolar Municipal podrà, a iniciativa pròpia, elevar un informe l'administració competent sobre les qüestions relacionades en l'article anterior.  
2. El Consell Escolar Municipal elaborarà anualment un informe sobre la situació de l'educació en el municipi respectiu.  
3. El Consell Escolar Municipal es reunirà, almenys, tres vegades a l'any amb caràcter preceptiu i sempre que ho sol·licite un terç dels seus components.  
4. El mandat dels membres del Consell Escolar Municipal serà de quatre anys i les vacants que es puguen produir es cobriran pel mateix mecanisme pel qual es van designar».


Còpia Permalink ELI